Zápis zo stretnutia

**Termín:**             30.10. 2024

**Miesto:**             FR SR, Mierová 23, Bratislava

**Prítomní:** FR SR: Ing. Jozef Kiss (prezident),

Ing. Bruno Patúš (viceprezident)

Ing. Marcela Hricová (dočasne poverená riadením daňovej sekcie)

 SKDP: JUDr. Ing. Miriam Galandová

Mag. Branislav Kováč

JUDr. Adriana Horváthová

**Diskutované témy:**

* spolupráca
* Metodické dni SKDP (pozvanie pre prezidenta FR SR) 9.a 10.12. vo Zvolene
* pripravuje sa Usmernenie k dani z finančných transakcii
* regulácia účtovníckeho povolania
* zastupovanie klientov po smrti daňového poradcu (doplnenie § 9 ods. 2 zákona o správe daní o vetu: „Ak zvolený zástupca je daňovým poradcom, v prípade jeho úmrtia alebo v prípade úmrtia štatutárneho orgánu daňového poradcu, daňové subjekty zastupuje daňový poradca ustanovený Slovenskou komorou daňových poradcov, ak daňový subjekt neurčí inak.“)
* ukladanie pokút v zmysle [§ 29 zákona 78/1992 Zb.](https://www.slov-lex.sk/ezbierky-fe/pravne-predpisy/SK/ZZ/1992/78/20200101#paragraf-29.odsek-1) o daňových poradcoch
* link na webe FS na zoznam daňových poradcov
* proces aktualizovania znenia usmernení – verejnosť nie je informovaná o zmene, dôjde len k nahradeniu verzie

**Diskusia:**

Prezident FR SR nás úvodom informoval o pripravovanom materiáli ohľadom **boja proti daňovým únikom**, ktorý je aktuálne ich hlavnou témou, ktorú budú v blízkej budúcnosti presadzovať. Informoval nás, že reguláciu účtovných služieb zahrnie do tohto materiálu, nakoľko by aj tento krok mohol prispieť k boju proti daňovým podvodom. Platenie daní, resp. dobrovoľné platenie daní vidí najmä v hrozbe následnej represie. V tejto súvislosti vidí svoju prioritu v aktualizácií sankcií súvisiacich s neplnením daňových povinností.

Informovali sme ho, že sme absolvovali stretnutie so zástupcami Medzinárodného menového fondu, ktorí sa pýtali najmä na postupy zamestnancov FS SR.

Opätovne sme poukázali na potrebu legislatívnej úpravy **zvereneckých fondov**, nakoľko takto uniká množstvo finančných prostriedkov príp. aj podnikateľov do zahraničia, najmä do ČR, kde sa vedia v legislatívnom prostredí dobre orientovať. Pani Hricová nás informovala, že aj tento bod bude súčasťou pripravovaného Akčného plánu.

V tejto súvislosti sme prešli na otázku **medzirezortnej spolupráce** s inými ministerstvami, kde nás pán prezident informoval, že budú viac tlačiť na spoluprácu v tomto smere, napr. aby nezakladanie účtovných závierok do registra účtovných závierok bolo kontrolované a sankcionované (napr. fikciou úpadku ako navrhla p. Galandová). Tu sme upozornili aj na problémy komunikácie FS SR so subjektmi, ktoré nemajú zapísaných konateľov.

Ďalej sme opätovne upozornili na možnosť **ukladania pokút Finančnou správou** v zmysle [§ 29 zákona 78/1992 Zb.](https://www.slov-lex.sk/ezbierky-fe/pravne-predpisy/SK/ZZ/1992/78/20200101#paragraf-29.odsek-1) o daňových poradcoch, t.j. keď v účtovníctve nájdu faktúru za daňové poradenstvo vystavenú nedaňovým poradcom, majú možnosť uložiť pokutu do 33.000 eur, príp. neuznať predmetnú faktúru ako náklad.

V ďalšom sme prešli k otázke **dane z finančných transakcií**, kde nás p. Hricová informovala, že pripravujú metodické usmernenie, avšak kým bude toto publikované, zvažujú vydanie otázok a odpovedí. Požiadala nás o zaslanie otázok, aby ich mohli zahrnúť do pripravovaného materiálu. V tejto veci (rovnako ako pri príprave iných usmernení a pokynov) sme ponúkli spoluprácu na príprave materiálu v štádiu jeho prípravy.

**Usmernenie k sadzbám DPH** bude tiež publikované ešte tento rok.

V súvislosti so **zmenami usmernení**, pokynov aj otázok na webe FS SR sme požiadali, aby zmeny boli robené viditeľne, či už cez sledovanie zmien, notifikácie, novú verziu usmernenia.

**Záväzné stanoviská** sú vydávané FS SR v počte cca 10-15 ročne.

Pani Hricová sľúbila, že zabezpečí, aby na portáli FS SR bol publikovaný **link na zoznam daňových poradcov.**

Pán prezident (príp. niekto z vedenia FR SR) prisľúbil účasť a **príhovor** na tému Akčného plánu na Metodických dňoch vo Zvolene 9. decembra.

**Závery/Úlohy:**

Podpora FR SR vo veci regulácie účtovníckej profesie stále pretrváva.

Poslať pánovi viceprezidentovi príklady firiem bez konateľov.

Poslať p. Hricovej info o prípade, kedy sme dali návrh na uloženie pokuty.

Poslať p. Hricovej otázky k  dani z finančných transakcií.

Zapísala: A. Horváthová